Tá roinnt ócáidí poiblí Gaeilge curtha ar athló mar gheall ar leathadh an choróinvíris.

D'fhógair Comhairle na Gaelscolaíochta sa Tuaisceart go bhfuil an chomhdháil a bhí le bheith acu i gColáiste Feirste Dé Domhnaigh seo chugainn curtha ar athló. Tá súil ag an eagraíocht an chomhdháil a reáchtáil arís i mí Mheán Fómhair.

Tá oíche eolais do thuismitheoirí agus do chaomhnóirí maidir le riachtanais speisialta oideachais curtha ar ceal ag Gaeloideachas. Bhí an cruinniú le bheith ar siúl i nGaillimh coicís ó amárach 26 Márta.

I ráiteas, dúirt an eagraíocht go bhfuil "cúrsaí sláinte i bhfad níos tábhachtaí san am i láthair."

D'fhógair Glór na nGael inniu freisin go bhfuil sraith imeachtaí náisiúnta agus réigiúnda curtha ar athló acu féin.

Tá an Bronnadh Náisiúnta Duaiseanna a bhí beartaithe don Aoine agus don Satharn 17-18 Aibreán i nGaoth Dobhair curtha siar go dtí níos déanaí sa bhliain. Níl dáta nua socraithe fós.